Andrew Mountbatten-Windsor

Andrew Albert Christian Edward Mountbatten-Windsor (s. 19. helmikuuta 1960 Buckinghamin palatsi, Lontoo) on Elisabet II:n ja prinssi Philipin kolmanneksi vanhin lapsi sekä kuningas Charles III:n nuorempi veli. Hän on kahdeksantena kruununperimysjärjestyksessä kuningas Charlesin lasten ja lastenlasten jälkeen. Hänet tunnettiin prinssi Andrew’na ja Yorkin herttuana lokakuuhun 2025 asti, jolloin hänen tittelinsä poistettiin kuninkaan käskystä.

 Elämäkerta 
Nuorena prinssi Andrew palveli laivastossa ja osallistui muun muassa Falklandin sotaan helikopterilentäjänä. Hän jäi kuninkaallisesta laivastosta eläkkeelle kommodorin () arvolla vuonna 2003.

Prinssi Andrew oli naimisissa Sarah Fergusonin kanssa vuosina 1986–1996. Heillä on kaksi lasta: prinsessat Beatrice (s. 1988) ja Eugenie (s. 1990). Herttuapari erosi ystävinä. Heidän kaavailtiin vuonna 2013 avioituvan uudestaan.

Vuodesta 2001 lähtien prinssi Andrew työskenteli Yhdistyneen kuningaskunnan erityisedustajana kansainvälisessä kaupankäynnissä ja sijoittamisessa. Hän joutui luopumaan erityisedustajan virallisesta asemastaan vuonna 2011, kun tiedotusvälineet paljastivat hänellä olleen yhteyksiä seksuaalirikoksista epäiltyyn Jeffrey Epsteiniin. Tämän jälkeen Andrew jatkoi vastaavantyyppistä työtä Britannian ulkomaankaupan edistämiseksi matalammalla profiililla.

Huhtikuussa 2022 prinssi Andrew’lta poistettiin Freedom of the City of York -titteli.

Elisabet II nimitti hänet Yorkin herttuaksi 23. heinäkuuta 1986, ja hänet tunnettiin tällä arvonimellä 39 vuotta, kunnes hän lakkasi käyttämästä sitä 17. lokakuuta 2025 siviilikanteen ja siitä aiheutuneiden kohujen vuoksi. 

Hovi tiedotti 30. lokakuuta 2025, että se on aloittanut virallisen prosessin Andrew’n tittelien poistamiseksi. Poistettavat tittelit ovat prinssi, Yorkin herttua, Invernessin jaarli ja Killyleagh’n paroni. Niiden lisäksi häneltä viedään kunniamerkkejä. Andrew ei myöskään saa enää käyttää arvonimeä ”hänen kuninkaallinen korkeutensa”. Hänet tunnetaan vastedes nimellä Andrew Mountbatten-Windsor.

Hyväksikäyttöväite 
Tammikuussa 2015 Yhdysvalloissa käynnissä olleen seksuaalirikosjutun yhteydessä julkaistiin aineistoa, jossa prinssi Andrew’n väitettiin käyttäneen seksuaalisesti hyväkseen alaikäistä Virginia Giuffrea. Kyseessä oli Jeffrey Epsteinin ihmiskauppaan liittyvä tapaus 2000-luvun alusta. Prinssi ei saanut rikossyytettä, mutta Giuffre nosti siviilikanteen häntä vastaan. Prinssi Andrew vetäytyi 20. marraskuuta 2019 kaikista julkisista tehtävistään toistaiseksi.

Merkittävä käänne tapahtui 12. tammikuuta 2022, kun yhdysvaltalaistuomioistuin päätti, että Giuffren ja prinssi Andrew’n siviilikanne käsitellään oikeudessa. Välittömästi oikeuden päätöksen jälkeen Andrew’n asema kuninkaallisena rajattiin niin vähäiseksi kuin nopealla aikataululla oli mahdollista. Hänen ilmoitettiin jatkavan syytöksiin vastaamista yksityishenkilönä. Kaikki hänen hyväntekeväisyystehtävänsä sekä muut työnsä ja viralliset velvollisuutensa ilmoitettiin siirrettäviksi lähitulevaisuudessa pysyvästi muiden kuningasperheen jäsenten hoidettaviksi. Samalla ilmoitettiin, että Andrew on menettänyt armeijan kunnia-arvonsa eikä häntä enää jatkossa puhutella ”Hänen kuninkaallisena korkeutenaan”. Kaksipäiväisen oikeudenkäynnin piti alkaa 10. maaliskuuta 2022. Osapuolet sopivat asian ennen oikeudenkäyntiä.

 Pidätys 
Andrew Mountbatten-Windsor pidätettiin 19. helmikuuta 2026 epäiltynä virka-aseman väärinkäytöstä. Epäilyn mukaan hän antoi salaisia asiakirjoja Jeffrey Epsteinille toimiessaan Britannian kauppaedustajana. Poliisi suoritti todisteiden etsintöjä Mountbatten-Windsorin Berkshiren ja Norfolkin osoitteissa. Mountbatten-Windsor vapautettiin poliisiasemalta myöhemmin illalla. Hän oli pidätettynä lähes 12 tuntia ja on tutkinnan alaisena.

Mountbatten-Windsorista tuli pidätyksen jälkeen ensimmäinen brittiläinen kuninkaallinen sitten Kaarle I:n, joka on pidätetty.

Lähteet

 Aiheesta muualla 

 Sofia Tawast: Jos mietit, voiko prinssi Andrew joutua vankilaan tai onko hän nyt matti meikäläinen, lue nämä 5 vastausta Yle 15.1.2022

Luokka:Yhdistyneen kuningaskunnan kuninkaalliset
Luokka:Prinssit
Luokka:Vuonna 1960 syntyneet
Luokka:Elävät henkilöt